Ons ouens in die Staatspresidentswag het in woonstelle gebly wat spesiaal vir ons gebou was. Wat so wonderlik van die woonstelle was, was dat daar geen drade om die woonstelle was nie. Ons kon letterlik gaan en kom soos ons wil. Natuurlik is hier waar een van die ander waardevolle lesse in die weermag geleer is. Hoe om te Awol (Absence Without Leave) sonder om gevang te word.
Elke aand 9 uur moes ons bymekaar kom om getel te word. So net na 9 is ons kamers toe en so paar minute later is ons strate toe.
Die een Woensdag aand is ons na ŉ restaurant genaamd Billy’s Baked Potatoes naby Unisa toe. Die dag het ons ge-pay en ons sakke was vol geld. As ek reg kan onthou het ons daardie tyd sowat 50 sent per dag gekry.
Die restaurant het twee ingange gehad. Ons bestel steak en aartappels. Ons was so driekwart deur ons feesmaal toe sien iemand dat ons staf sersant en sy gesin by die linkerkantste deel van die restaurant inloop. Net daar staan ons op soos een man en glip by die ander deur uit. Natuurlik sonder om te betaal. Soos groot spelde verdwyn ons in die nag. Het hy ons daardie aand gesien was dit reguit DB toe. Daardie stukkie gesteelde steak was seker die lekkerste wat ek ooit geëet het.
Daar was ses van ons wat in ŉ Volkswagen Beatle rondgery het. Een aand haak een van die manne af en vertel dat hy mense ken wat met verlof is. Ons ry daarheen, klim oor die hek, en gaan swem so stil stil en poedel nakend in die swembad.
Hoe later hoe kwater. Ons begin lag en gesels. Ewe skielik skreeu iemand uit die huis uit. Met ons kaalgatte is ons oor die hek en weg. Vêr van die huis af het ons gestop en aangetrek.